Γεμιστά λαδερά με μάραθο και δυόσμο
Φτιάχνουμε γεμιστά-ποίημα με συνταγή από το περίφημο Καφενείο του Μπολάνη στην Κρήτη. Τα πολλά μυρωδικά, όπως ο μάραθος και ο δυόσμος είναι από τα στοιχεία που τα κάνουν ξεχωριστά.
4 μέτριες ώριμες, σφιχτές ντομάτες + 1-2 ακόμη, προαιρετικά, για χυμό , 4 μέτριες πιπεριές στρογγυλές , 3 μέτριες πατάτες , 1 μάτσο μάραθος, ψιλοκομμένος , 1 μάτσο μαϊντανός, ψιλοκομμένος , 1 μάτσο δυόσμος, ψιλοκομμένος , 3 μέτρια ξερά κρεμμύδια, πολύ ψιλοκομμένα , 1 1⁄2 φλιτζ. τσαγιού ρύζι Καρολίνα Σερρών , 2 κουτ. σούπας κέτσαπ , 10 αμπελόφυλλα από βαζάκι, ζεματισμένα για 1 λεπτό σε νερό που κοχλάζει, καλά στραγγισμένα, 10 κολοκυθοανθοί, καθαρισμένοι , 2 φλιτζ. τσαγιού ελαιόλαδο , αλάτι, φρεσκοτριμμένο πιπέρι
Για να φτιάξουμε γεμιστά λαδερά με μάραθο και δυόσμο, ξεκινάμε κόβοντας με μαχαίρι τα «καπάκια» από τις ντομάτες και τις πιπεριές και τα αφήνουμε στην άκρη. Αφαιρούμε και πετάμε τα σπόρια από τις πιπεριές. Με ένα κουτάλι ξύνουμε και παίρνουμε την ψίχα από τις ντομάτες και την τρίβουμε με τον τρίφτη μέσα σε ένα μπολ. Τη μετράμε σε φλιτζάνι τσαγιού: πρέπει να βγουν 4 φλιτζάνια. Αν είναι λιγότερη ποσότητα, τρίβουμε τη 1-2 επιπλέον ντομάτες στον τρίφτη ή τις πολτοποιούμε στον πολυκόφτη και συμπληρώνουμε την ποσότητα.Ξεφλουδίζουμε τις πατάτες. Τρίβουμε τη μία στη χοντρή πλευρά του τρίφτη, τη στύβουμε καλά με τα χέρια μας και τη βάζουμε στο μπολ με την ντομάτα.  Κόβουμε τις άλλες δύο πατάτες σε χοντρές φέτες και τις αφήνουμε κατά μέρος, μαζί με τα «καπάκια» των λαχανικών.Προσθέτουμε στο μπολ με την ντομάτα τα μυρωδικά, τα κρεμμύδια, το ρύζι, το 1 φλιτζ. τσαγιού ελαιόλαδο και την κέτσαπ, αλατοπιπερώνουμε και ανακατεύουμε καλά.Προθερμαίνουμε τον φούρνο στους 190°C.Λαδώνουμε ένα ταψί που να χωράει άνετα τις πιπεριές και τις ντομάτες και να μένει χώρος ανάμεσά τους για τα υπόλοιπα υλικά. Τις βάζουμε όρθιες στο ταψί.Με το μείγμα της γέμισης γεμίζουμε τις ντομάτες και τις πιπεριές μέχρι τη μέση και τις κλείνουμε με τα «καπάκια» τους που αφήσαμε κατά μέρος. Βάζουμε από 1 κουτ. γλυκού γέμιση σε κάθε αμπελόφυλλο και τυλίγουμε σε ντολμαδάκι.Τέλος, βάζουμε από 1 κουτ. γλυκού γέμιση μέσα σε κάθε κολοκυθοανθό και τον κλείνουμε με τις άκρες από τα πέταλά του για να σφραγίσει τη γέμιση. Τακτοποιούμε τους ανθούς και τα ντολμαδάκια ανάμεσα στις ντομάτες και τις πιπεριές. Βάζουμε τις φέτες πατάτας πάνω στα «καπάκια» (αν περισσέψουν, τις χώνουμε ανάμεσά τους).Περιχύνουμε τα υλικά με το δεύτερο φλιτζ. τσαγιού ελαιόλαδο και προσθέτουμε 1 1⁄2 φλιτζ. τσαγιού νερό. Σκεπάζουμε καλά το ταψί με αλουμινόχαρτο και φουρνίζουμε.Ψήνουμε για περίπου 45 λεπτά. Αφαιρούμε το αλουμινόχαρτο και ψήνουμε για άλλα 10 λεπτά, μέχρι να ροδίσουν ωραία τα γεμιστά και να μελώσει η σάλτσα τους.Ξεφουρνίζουμε και αφήνουμε το φαγητό να κρυώσει και να ξεκουραστεί για τουλάχιστον 1 ώρα πριν σερβίρουμε.
Ντομάτα,Πιπεριές,Ρύζι,Vegan,Νηστίσιμα,Χορτοφαγικά